Pavilnis
Pavilnis arba Povilnis – ežeras pietų Lietuvoje, Varėnos rajone, apie 9 km į šiaurės rytus nuo Marcinkonių, Aukštakalnio miške, maždaug pusiaukelėje (3,5 km) nuo Zervynų, Kašėtų ir Lynežerio. Patenka į Dzūkijos nacionalinį parką, Povilnio gamtinį rezervatą. Ežeras netaisyklingos L raidės formos, jo ilgis iš šiaurės vakarų į pietryčius ir šiaurė rytus – 0,26 km, plotis – iki 0,06 km. Altitudė 113,9 m. Telkšo giliai dauboje. Krantai žemi, pelkėti (veši nendrynai, žemapelkė). Pakrantės kalvotos, aukštos, ištisai apaugusios mišku (eglynais, juodalksnynais). Ežeru prateka Ūlos intakas Pavilnis. Ežero pavadinimas greičiausiai kilęs nuo žodžių pavìlnė, pavìlnis („tanki apatinė žolė; pomiškis“), nors galbūt formą Põvelnis (< velnias) galima laikyti pirmine, nes ežeras ir upelio aukštupys labai pelkėti ir yra gūdžiuose eglynuose.